  видеоысь скриншот (youtube.com/c/paralympics/videos) Майя Бывальцева Норвегиысь Лиллехаммерын Калыккуспо паралимпи комитетлэн спортысь тол амалъёсъя дуннелэн чемпионатаз биатлонъя но куасэн бызьылонъя нимаз ӵошатсконъёс йылпумъяськизы. Удмуртиысь 27 аресъем Владислав Лекомцев вить стартъёсын вить зарни медаль утӥз. Йылпумъянъёс Калыккуспо паралимпи комитетлэн сайтаз шараямын. 20-тӥ толшоре ньыль пол ыбылӥськонэн 12,5 иськеме бызьылонъёс ортчизы. Лекомцев кык мишеньзэ ворсатэк кельтӥз ке но, сое нокин азьпалтыны ӧз быгаты. Россиысь Виталий Малышев одӥг ворсамтэ мишенен кыкетӥ луиз. Франциысь Бенжамен Давье озьы ик кык ворсамтэ мишенен куинетӥ инты басьтӥз. Тодэ вайытом, азьвыл Владислав Лекомцев биатлонъя ӵошатсконъёсын кык зарни медаль утӥз ни вал, озьы ик куасэн бызьылонын кык пол нырысетӥ инты басьтӥз. Кызьы ивортэмын Калыккуспо паралимпи комитетлэн сайтаз, дуннелэн чемпионатъёсызлэн историязы нырысьсэ Лиллехаммерысь ӵошатсконъёсын вормисьёслы но призёръёслы коньдон кузьымъёс чакламын Тегъёс: Удмуртия Спорт ВладиславЛекомцев куасэнбызьылон Биатлон  